
CENTRALTRYKKERIET    —    KØBENHAVN    C. 
1912 


Denne  Skildring  af  Hans  Majestæt  Kong  FREDERIK 
DEN  OTTENDES  Virksomhed  for  Danmarks  For- 
svar og  Tjeneste  i  Hærens  Rækker  er  gennemset  og  godkendt 
af  Hans  Majestæt  selv. 


Fot. :  J.  Sonne. 


HA\s  Majestæt  Koxg  Frederik  den  Ottende  er 
født  den  3.  Juni  1843  i  det  gule  Palais  i  Amaliegade. 
Christian  den  Ottende  sad  den  Gang  paa  Danmarks 
Trone  som  den  sidste  enevældige  Konge,  og  den  ny- 
fødte Prins'  Fader,  Prins  Christian  af  Glyksborg,  be- 
klædte Stillingen  som  Ritmester  og  Chef  for  Kongens 
Livgarde  ti!  Hest.  Prins  Frederik  var  et  ungt,  lykke- 
ligt Ægtepars  første  Barn.  Aaret  forud,  den  26.  Maj 
1842,  havde  hans  Fader  hjemfort  sin  Brud,  Landgreve 
Vilhelm  af  Hessen  og  Landgrevinde  Louise  Charlottes 
Datter  Prinsesse  Louise;  de  to  unge  havde  kendt  hin- 
anden alt  fra  Barneaarene  og  baade  Fødsel  og  Opdra- 
gelsen i  Hjem  med  et  stærkt  sædeligt  Præg,  hvor  Pligt- 
følelse og  Troskab  mod  Kongen  var  den  styrende 
Tanke  og  sand  Gudsfrygt  Hjemmets  Grundvold,  knyt- 
tede dem  sammen  og  gav  dem  et  fælles  Livssyn,  som 

holdt  deres  Ungdomskærlighed  frisk  helt  op  imod 
Oldingeaarene. 

Et  Fyrstehjem  som  dette  maatte  være  præget  af  Æt- 
tens faste  gamle  Overleveringer  om  end  de  skiftende 
Tiders  forskellige  Krav  havde  bragt  den  naturlige  Ud- 
vikling. Mand  efter  Mand  stammer  Prins  Christian 
fra  Kong  Christian  den  Tredie  og  var  saaledes  en 
Ætling  af  den  gamle  oldenborgske  Kongeslægt,  den 
ældste  i  Evropa.  Hans  Fader,  Prins  Frederik  Vilhelm 
Povl  Leopold,  var  Svoger  til  Frederik  den  Sjette  og 
hans  trofaste  Hjælper  i  de  svære  Aar  i  Aarhundredets 
Begyndelse,  da  Danmark,  berøvet  sin  Flaade,  maatte 
kæmpe  mod  Verdens  første  Sømagt.  Den  Troskab, 
han  her  havde  vist,  havde  knyttet  Slægten  nær  til 
Kongehuset;  Frederik  den  Sjette  baade  højagtede  og 
nærede  Venskab  for  Prins  Frederik,  og  dette  gik  i  Arv 
til  hans  Børn,  især  til  den  fjerde  Søn  i  Rækken,  som 
blev  født  paa  Gottorp  Slot  den  8.  April  1818.  Den 
gamle  Fyrsteborg  ved  Slien,  hvor  der  var  spundet  saa 
mange  Rænker  mod  Danmark,  blev  saaledes  Vuggen 
for  en  ny  Gren  af  den  gamle  danske  Kongestamme. 

13  Aar  gammel  mistede  Prins  Christian  sin  Fader, 
og  Kong  Frederik  den  Sjette  tog  sig  fra  den  Tid  af 

personlig  af  hans  Opdragelse,  som  han  gav  et  afgjort 
militært  Præg.  Hver  Søndag  maatte  Chefen  for  Land- 
kadetakademiet,  Oberst  Linde,  møde  for  at  melde 
Kongen  personlig,  hvilke  Fremskridt  den  unge  Prins 
havde  gjort  i  Ugens  Løb.  Samme  Dag  som  Prinsen 
blev  konfirmeret,  14.  Maj  1835,  blev  han  Ritmester 
ved  Hestgarden.  Opdragen  i  Frederik  den  Sjettes 
Skole  udfyldte  han  sine  militære  Pligter  med  største 
Punktlighed  og  Iver,  og  dette  kom  naturligvis  til  paa 
mange  Maader  at  præge  vor  nuværende  Konges  Barn- 
domshjem. 

Kong  Frederik  den  Ottendes  Liv  har  i  det  ydre  i 
særlig  Grad  været  betegnet  ved  stærke  Overgange  paa 
det  politiske  Omraade  baade  ud  ad  til  og  ind  ad  til. 
Født  under  Enevælden  og  Helstaten  har  Hans  Majestæt 
gennemlevet  Frihedsbevægelserne  i  1848;  det  stærke 
nationale  Gennembrud  under  den  første  slesvigske 
Krig,  det  aldrig  hvilende  Sisyphos-Arbejde  med  at 
ville  bringe  Slesvigholstenernes  Fordringer  i  Samklang 
med  Danmarks  berettigede  Krav,  Rigets  Sønderlem- 
melse og  svorne  Traktaters  Brydelse  ved  de  to  tyske 
Stormagters  Voldsdaad,  den  stærke,  demokratiske  Ud- 
vikling i  den  sidste  Trediedel  af  forrige  Aarhundrede 

og  endelig  Systemskiftet  ved  det  ny  Aarhundredes  Be- 
gyndelse. 

Alt  fra  de  første  Barneaar  var  det  store  alvorlige 
Spørgsmaal,  den  lille  Prins  hørte  drøftet  mellem  For- 
ældrene. Christian  den  Ottendes  aabne  Brev  af  18. 
Juli  1846  nødte  Prins  Christian  til  at  træffe  et  Valg, 
der  maatte  blive  af  stor,  gennemgribende  Betydning 
for  hele  hans  Slægts  Fremtid.  Prinsen  vaklede  ikke, 
han  erklærede  sig  klart  og  bestemt  for  Danmarks  og 
Kongen  af  Danmarks  Mand;  og  da  Krigen  snart  paa- 
fulgte, drog  han  i  Leding  i  Spidsen  for  Livgarden  til 
Hest.  Det  var  Soldaterminder  fra  Barndomshjemmet. 
Den  femaarige  Prins  Frederik  var  stor  nok  til  at  føle 
Alvoren,  da  Faderen  sagde  Hustru  og  Børn  Farvel  for 
at  gaa  i  Krig;  men  Soldaterminderne  fra  hin  Tid  maatte 
samle  sig  om  Glæden,  naar  Faderen  vendte  karsk  og 
frisk  hjem,  og  om  de  stolte  Dage  i  1849  og  1850,  da 
Hovedstaden  jublende  modtog  Tropperne,  der  vendte 
hjem  efter  Sejrene  ved  Fredericia  og  Isted. 

Aaret  1853  bragte  den  store  Forandring  i  det  glyks- 
borgske  Hus  Stilling.  Ved  Tronfølgeloven  af  31.  Juli 
blev  Prins  Christian  Tronfølger  under  Navn  af  Prins 
Christian  af  Danmark.      Derved  blev  ogsaa  den  unge 

Prins  Frederiks  Forhold  helt  ændrede,  hans  Opdragelse 
maatte  tage  Sigte  paa  at  modne  ham  til  engang  at 
bære  Danmarks  gamle  Krone.  Prinsen  fik  en  Guver- 
nør og,  efter  Foranledning  af  General  Hansen,  den 
senere  Krigsminister,  blev  Major  Stiernholm  valgt  dertil. 
Stiernholm  havde  særlig  udmærket  sig  ved  Forsvaret 
af  Frederiksstad  1850,  han  blev  senere  Stabschef  under 
Dybbøls  Belejring  1864,  og  efter  Krigen  Chef  for 
Generalstaben.  Han  regnedes  saaledes  mellem  Hærens 
intelligenteste,  dygtigste  og  kækkeste  Officerer  og  blev 
den,  der  forberedte  den  vordende  Konge  i  Forsvars- 
væsenets  vanskelige  Kunst.  Senere  blev  Stiernholm 
afløst  af  Kaptajn  i  Artilleriet  Louis  Lund,  der  som 
Adjutant  hos  Prins  Frederik  som  Kronprins  i  en  Aar- 
række  var  knyttet  til  ham. 

Den  18.  Oktober  1860  blev  Prins  Frederik  konfir- 
meret i  Kristiansborg  Slotskirke  sammen  med  sin  Soster, 
Prinsesse  Alexandra,  Englands  tilkommende  Dronning, 
og  Dagen  efter  udnævnte  Kong  Frederik  den  Syvende 
den  unge  Prins  til  Sekondløjtnant  å  la  suite  i  Infante- 
riet. Den  19.  Oktober  1860  er  saaledes  Hans  Majestæt 
Kongens  militære  Fødselsdag. 

Dette   blev   meddelt   ved   følgende   Punkt   i    Kund- 

gøreise  for  Armeen  for  19.  Oktober  1860.  «Hans 
Majestæt  Kongen  har  behaget  under  Dags  Dato  naa- 
digst  at  udnævne  Hans  Kongelige  Højhed  Christian 
Frederil<  Wilhelm  Carl  Prins  til  Danmark  til  Sekond- 
løjtnant å  la  suite  i  Infanteriet,  samt  naadigst  bestemt, 
at  Hans  Kongelige  Højhed  i  Løbet  af  næste  Aar  under- 
kaster sig  fuldstændig  Officerseksamen." 

Haand  i  Haand  med  den  theoretiske  Uddannelse 
skulde  den  praktiske  imidlertid  gaa,  den  unge  Prins 
skulde  lære  Tjenesten  fra  Grunden,  begynde  i  Geleddet 
ved  en  dansk  Fodfolksafdeling.  Ved  Kundgørelse  for 
Armeen  af  1.  April  1861  blev  bestemt: 

„Ifølge  Hans  Majestæt  Kongens  allerhøjeste  Befaling 
vil  Hans  Kongelige  Højhed,  Sekondløjtnant  å  la  suite 
i  Infanteriet  Prins  Christian  Frederik  Wilhelm  Carl  til 
Danmark  afgaa  til  Nyborg  for  ved  den  der  garniso- 
nerede 19.  Infanteribataillon  indtil  videre  at  gennemgaa 
et  praktisk  Kursus." 

Naar  19.  Bataillon  fik  overdraget  det  ærefulde  Hverv 
at  lægge  Grunden  til  den  tilkommende  Konges  mili- 
tære Opdragelse,  har  det  sikkert  været  medbestem- 
mende ved  Valget,  at  Chefen,  Oberst  Johan  Waldemar 
V.  Neergaard,  var  anset  for  en  meget  dygtig  Officer; 

ved  Krigens  Udbrud  1864  blev  han  Kommandør  for 
9.  Brigade.  Afdelingen  selv  havde  et  godt  Navn  i 
den  danske  Hær.  Alt  fra  1808  havde  den  hørt  til  de 
lette  Tropper;  ved  Hærloven  af  1816  fik  den  Navn  af 
jydske  Jægerkorps,  hvilket  1842  blev  ændret  til  3. 
Jægerkorps,  sædvanlig  kaldet  de  fynske  Jægere.  I 
Slaget  ved  Slesvig  havde  Korpset  taget  den  første 
Tørn  og  vakt  Fjendens  Beundring,  ikke  blot  ved  Mod 
og  Udholdenhed,  men  ganske  særlig  ved  Mandskabets 
gode  Uddannelse  og  Evne  til  at  benytte  Terrainet. 
Senere  havde  Korpset  deltaget  med  Hæder  i  næsten 
alle  Treaarskrigens  større  Kampe,  men  den  Q.  Januar 
1860  havde  det  maattet  finde  sig  i  at  aflægge  sit  saa 
hæderligt  fortjente  Jægernavn  og  indgaa  mellem  Linie- 
bataillonerne  som  Nr.  19.  Dette  var  altsaa  sket  umid- 
delbart før  Hans  Kongelige  Højhed  kom  til  Batail- 
lonen. 

Den  3.  April  1861  kom  Hans  Kongelige  Højhed  til 
Nyborg  ledsaget  af  Kaptajn  Louis  Lund  af  Artilleriet, 
der  var  tilforordnet  Prinsen,  forøvrigt  medbragtes  to 
Tjenere,  en  Kusk,  to  Ride-  og  to  Koreheste.  Prinsen 
tog  med  Følge  Bolig  paa  Hotel  Postgaarden,  den- 
gang Byens  bedste  og  vel  ogsaa  eneste  Hotel;  en  lille 

Axel  Liljefalk:   Kong  Frederik  VIII.  2 

Lejlighed  med  Dagligstue,  Spisestue,  Soveværelse  og 
et  Væreise  til  Kaptajn  Lund  blev  stillet  til  Raadig- 
hed. 

Dagen  efter  Ankomsten  var  Bataillonens  Officerer 
tilsagt  til  Møde  hos  Bataillonschefen,  som  bød  Hans 
Kongelige  Højhed  velkommen  og  præsenterede  Offi- 
cerskorpset  for  ham.  Da  dette  var  sket,  udtalte  Prin- 
sen, at  han  altid  vilde  gøre  sig  Umage  for  at  være 
en  lydig  Undergiven  og  en  god  Kammerat. 

Prinsen  blev  ansat  ved  1.  Kompagni  under  Kaptajn 
J.  E.  A.  Magius,  en  kæk  og  dygtig  Officer,  som  1848 
havde  givet  Prøve  paa  sin  Evne  til  at  tage  et  Ansvar 
paa  sig,  da  han  ved  Tyskernes  Frembrud  mod  Slesvig 
den  23.  April  lod  blæse  Alarm  trods  det,  at  det  under 
Dødsstraf  var  forbudt  at  gøre  dette  uden  Overkom- 
mandoens Ordre.  Han  var  den  Gang  Adjutant  hos 
sin  Fader,  som  faldt  i  Slaget.  Kaptajn  Magius  ledede 
Prinsens  Uddannelse  i  de  militære  Discipliner,  Kom- 
mandoførelse, Felttjeneste,  Exercits  og  Skydning,  sam- 
tidig underviste  Auditør  Bjerre  ham  i  militær  Ret  og 
Premierløjtnant  J.  F.  Lund,  som  faldt  3.  Februar  foran 
Danevirke,  i  Taktik  og  hvad  derunder  henhører,  i 
Tjenstforhold,  Vaabenlære   og  Garnisonstjeneste.      Da 

Sekondløjtnant  E.  A.  A.  Marcussen  senere  kom  til  Ba- 
taillonen,  underviste  han  Prinsen  i  Fransk. 

Prinsen  begyndte  i  Geleddet,  rykkede  om  Morgenen 
til  Øvelse  med  Kompagniet  paa  Østeroen,   deltog  i  al 
Tjeneste  og  gennemgik  saaledes  Rekrutskolen.       Den 
3.  August   blev   lian    udnævnt  til    Premierløjtnant   og 
ansat  som  saadan  ved  19de  Bataillon.    Forøvrigt  bragte 
Tidens  Uro  stor  Alvor  over  de  militære  Øvelser,  ingen 
vidste,   naar  Tvisten  med  Tyskland   om  Ordningen   af 
Forholdene  i  Hertugdømmerne  vilde  gaa  over  til  aaben 
Krig.     Den    10.   April,   altsaa   en    Uge   efter   Prinsens 
Ankomst,   fik  alle   Batailloner   Befaling  til  at  indkalde 
saa  meget  Mandskab,  at  de  blev  paa  400  Mand,  disse 
skulde  da  med  den  muligt  forestaaende  Krig  for  Øje 
dubbleres,  udvikles  til  otte  Kompagnier,  delte  i  to  Ba- 
tailloner, og  Officererne  skulde  fordeles  til  begge  Ba- 
tailloner.  Prinsen  blev  ansat  ved  Dubleringsbataillonen, 
ved    Premierløjtnant   J.   F.   Lunds   Kompagni.     Faren 
drev  over  for  denne  Gang;  den  17.  Maj  blev  det  be- 
falet, at  Dubleringsøvelsen  skulde  standses,  og  den  23. 
samme   Maaned    nedbragtes   Afdelingerne    til    normal 
Fredsstyrke.     Prinsens    Uddannelse    kunde    atter   gaa 
sin  jævne  Gang. 

Tjenesten  baade  den  praktiske  og  den  theoretiske 
lagde  Beslag  paa  det  meste  af  Tiden.  Forøvrigt  levede 
den  unge  Prins  ret  stille  og  tilbagetrukken.  En  af 
dem,  der  i  hin  Tid  levede  sammen  med  ham,  fortæller 
saaledes  derom:  „Det  Indtryk,  jeg  og  andre  af  Ny- 
borgs Beboere  modtog  af  Prinsen,  var,  at  han  var  en 
tilbageholdende  ung  Mand,  som  med  Flid  besørgede 
den  Tjeneste,  han  var  henvist  til,  som  var  høflig  mod 
alle,  og  som  navnlig  gerne  gav  til  hvem,  der  trængte. 
Man  hørte  jævnlig,  at  han  paa  sine  Spadsereture  tog 
Penge  op  af  Lommen  og  gav  denne  eller  hin,  som 
han  antog  kunde  have  Trang  til  nogle  Penge." 

Efter  Formiddagstjenesten  og  Frokosten  red  Prinsen 
gerpe  en  Tur  med  sin  Adjutant  og  Kaptajn  iMagius, 
stundom  ogsaa  med  Amtmanden,  Kammerherre  Ceder- 
feldt  de  Simonsen.  Der  blev  aflagt  Visit  hos  den 
omboende  Adel,  og  Prinsen  modtog  de  derpaa  føl- 
gende Indbydelser,  ligesom  han  ogsaa  var  Gæst  hos 
de  ældre  Officerer.  Officerskorpset  bød  ham  velkom- 
men ved  en  Skovfest,  hvori  Damerne  deltog.  Med 
Musikken  i  Spidsen  blev  der  roet  frem  og  tilbage. 
Prinsen  deltog  ogsaa  i  Fugleskydningsbal  og  de  andre 
hævdvundne  Sammenkomster   i    Borgerskabet   og   var 

ved  disse  Lejligheder  en  ivrig  Danser.  Selv  gjorde 
Prinsen  gerne  en  Gang  om  Ugen  en  lille  Middag 
paa  ti  Personer,  hvortil  Officererne  og  Byens  civile 
Honoratiores  skiftevis  blev  indbudt.  Et  Par  Gange 
fik  Prinsen  Besøg  af  sine  hoje  Forældre,  og  dette  gav 
da  Anledning  til  at  samle  en  noget  større  Kreds. 
Ogsaa  Prins  Ferdinand  og  Prinsesse  Caroline  aflagde 
Besøg. 

Der  blev  formeret  et  Øvelseskompagni  til  Prinsens 
Uddannelse.  Den  tidligere  nævnte  Premierløjtnant  J. 
F.  Lund  blev  dets  Kommandør  og  foruden  Prinsen 
indtraadte  Løjtnanterne  A.  F.  W.  Honnens,  P.  L.  Sorte- 
rup  og  J.  K.  P.  L.  Pontoppidan  som  Delingsførere. 

Den  25.  Juni  indløb  der  Ordre  fra  Krigsministeriet 
til,  at  Prinsen  skulde  afgaa  fra  Bataillonen;  Ministeriet 
ansaa  hans  Uddannelse  for  endt.  Prinsen  blev  alt 
andet  end  glad  herover,  da  han  befandt  sig  saa  vel 
baade  ved  den  militære  Tjeneste  og  ved  Opholdet  i 
Nyborg.  Omtrent  ved  samme  Tid  rejste  Kong  Fre- 
derik over  Korsor  til  \'ejle,  og  Bataillonsstaben  var 
tilsagt  til  at  skulle  hilse  paa  ham  i  Korsor.  Kongen 
interesserede  sig  meget  for  Prinsens  militære  L^ddan- 
nelse  og  vilde  vide  alt,  den  vedrørende.    Han  spurgte 

Adjutanten,  Premierløjtnant  C.  F.  Krøyer,  om  Prinsen 
under  sin  Uddannelse  havde  gjort  Vagttjeneste  og 
staaet  Skildvagt  med  fuld  Bepakning.  Oberst  Neer- 
gaard hørte  Kongens  Spørgsmaal,  han  traadte  til  og 
sagde,  at  Prinsen  havde  faaet  sin  Uddannelse  efter 
det  af  Hans  Majestæt  sanktionerede  Program.  „Det 
kan  s'gu  gerne  være",  sagde  Kongen,  „men  jeg  kan 
ikke  lide,  at  Folk  render  fra  det,  de  skal  lære,  og  alt 
skal  læres  fra  Bunden  af;  og  nu  faar  du  Prinsen  til- 
bage, og  saa  skal  han  baade  være  Skildvagt,  Gefreiter 
og  Vagtkommandør".  Forøvrigt  fortæller  en  af  Prin- 
sens samtidige  mellem  de  unge  Officerer,  at  han  var 
ganske  særlig  samvittighedsfuld  ved  Udførelsen  af 
Vagttjenesten,  korrekt  i  sin  militære  Paaklædning  til 
det  yderste,  altid  Schupperne  under  Hagen,  hvad 
næppe  kunde  siges  om  de  andre  Løjtnanter.  Han 
stod  ogsaa  som  Post  for  Gevær  ved  Hovedvagten  og 
skuldrede  samvittighedsfuldt  for  alle  forbipasserende 
Officerer. 

Den  1.  Januar  1862  blev  Prinsen  udnævnt  til  Kap- 
tajn. Kort  efter  passerede  Prinsen  Nyborg  paa  en 
Rejse  og  blev  af  Løjtnanterne  ved  19.  indbudt  til  et 
Sold,    som    forløb    stemningsfuldt.      Løjtnant    Harboe 

havde  skrevet  en  Sang,  som  blev  sungen  sammen 
med  alle  de  friske,  raske  Soldatersange  fra  1848-50. 
Ved  Festens  Slutning  kom  det  til  et  livligt  Ordskifte 
mellem  Løjtnant  Harboe,  der  hadede  alt  tysk,  og  Løjt- 
nant Moltke,  der  hævdede,  at  meget  godt  var  kommet 
til  os  fra  Tyskland.  Prinsen  sagde  ved  Bortgangen 
til  Harboe,  at  denne  havde  talt  ganske  ud  af  hans 
Hjærte.  Den  15.  i  samme  Maaned  befalede  Kongen, 
at  han  skulde  afgaa  fra  Bataillonen  for  ved  2.  Dragon- 
regiment i  Næstved  at  gennemgaa  en  Exercerskole  og 
derefter  forrette  Tjeneste  som  Officer.  Den  24.  Februar 
fik  han  Tilladelse  til  at  anlægge  Cavalleriets  Uniform, 
og  den  26.  meldte  han  sig  i  Næstved.  Den  2.  Marts 
blev  han  udnævnt  til  Major. 

I  Efteraaret  1863  blev  der  holdt  Troppesamling  ved 
Danevirke  under  Kommando  af  General  de  Meza. 
Det  gjaldt  om  at  indøve  Tropperne  i  Stillingens  For- 
svar, og  Kong  Frederik  den  Syvende,  som  boede  paa 
Olyksborg,  tog  jævnlig  derned  og  fulgte  Øvelserne. 
Prins  Frederik  overværede  ligeledes  Troppesamlingen, 
og  sluttede  sig  daglig,  ledsaget  af  sin  Adjutant  og  en 
Ordonansofficer,  til  sin  tidligere  Afdeling  fra  Nyborg. 
Da    Halvdelen    af    Øvelsestiden    var    gaaet,    befalede 

Kongen,  at  Prinsen  skulde  overtage  Kommandoen  over 
19.  Bataillon  fra  den  2.  til  den  22.  September.  Adju- 
tanten,  Premierløjtnant  Krøyer,  bragte  en  Eftermiddag 
Prinsen  Divisionsbefalingen,  som  indeholdt  denne 
Ordre,  og  meldte  sig  samtidig  til  Hans  kongelige 
Højhed.  Den  unge  Prins  var  noget  urolig  over  at 
skulle  overtage  denne  Kommando,  men  Premierløjtnant 
Krøyer  bad  ham  trygt  stole  paa  hans  Bistand.  Prin- 
sen skilte  sig  fortræffeligt  fra  sit  Hverv.  Fynboerne 
var  stolte  over  deres  unge  Chef,  Danmarks  tilkom- 
mende Konge,  og  alle,  fra  den  øverste  til  den  neder- 
ste, satte  en  Ære  i,  at  Bataillonen  ved  enhver  Lejlig- 
hed viste  sig  sin  Chef  værdig.  Enhver  gjorde  sin 
Pligt  til  det  yderste;  ingen  Tjenesteforseelse  blev  be- 
gaaet,  og  som  Følge  deraf  kom  Hans  kongelige  Høj- 
heds Navn  heller  ikke  til  at  staa  under  nogen  ikendt 
Straf.  Hver  Morgen,  naar  Afdelingerne  stillede,  red 
Kong  Frederik  med  sin  Stab  imellem  dem,  og  naar 
han  paa  Afstand  fik  Øje  paa  19.  Bataillon  raabte  han 
højt  „Godmorgen  Frederik",  dette  morede  Folkene,  og 
naar  Prinsen  overtog  Kommandoen,  gik  det  stille 
gennem  Rækkerne  »Godmorgen  Frederik". 

Prinsen  viste  allerede  den  Gang,  at  han  havde  den 

for  Fyrster  saa  lykkelige  Gave  at  kunne  vinde  sine 
Undergivne.  Mandskabet  i  19.  elskede  ham,  og  det 
var  dem  en  Sorg,  da  han  ved  Lejrsamlingens  Slut- 
ning tog  Afsked  med  dem  som  deres  Bataillonskom- 
mandør.  Hans  kongelige  Højhed  red  ned  gennem 
Rækkerne  og  saa  hver  Mand  ind  i  Øjet,  saa  hver 
enkelt  af  dem  havde  faaet  et  personligt  Farvel  med 
hjem  fra  ham. 

Faa   Maaneder   efter  holdt  Prinsen   atter  foran  den 
kære  Nyborgafdeling;   den  var  da  udvidet  til  et  Regi- 
ment paa  to  Batailloner  paa  Krigsstyrke   og  stod  ved 
Danevirke  rede  til   sammen   med  den   øvrige  danske 
Hær  at  værne  om  den  gamle  Grænsevold.    Meget  var 
hændet  i  de  forløbne  Maaneder.     Kong  Frederik  den 
Syvende  var  dod,   Kong  Christian  den  Niende  havde 
besteget  Danmarks  Trone,    Prins   Frederik  var  bleven 
Rigets   Kronprins.     Krigen   var  ved   at  bryde   ud,   og 
den  danske  Hær  samledes  ved  Danevirke.    Hans  Maje- 
stæt Kongen  var  i  Begyndelsen  af  Januar  1864  draget 
over  til  Sønderjylland  for  at  lære  Valpladsen  nærmere 
at  kende.     Da  Hans  A\ajestæt  inspicerede  Hæren   ved 
Danevirke,    blev    19.    Regiment    præsenteret    for    ham 
foran   Gottorp   Slot.     Hans   kongelige   Højhed   Kron- 

prinsen  var  nærværende  og  bad  sin  kongelige  Fader 
om  Tilladelse  til  at  maatte  indtræde  i  Regimentet,  men 
dette  blev  nægtet. 

Prinsen  var  snart  efter  at  han  havde  fratraadt  Kom- 
mandoen over  19.  Bataillon  rejst  til  England  for  at 
studere  Statsvidenskab  ved  Universitetet  i  Oxford,  men 
Kong  Frederik  den  Syvendes  Død,  den  14.  November, 
gjorde  en  brat  Ende  paa  Studierne.  Kronprinsen  blev 
kaldt  hjem  for  at  være  Kongen  nær  i  den  farefulde 
Tid.  Han  fulgte  med  Kongen  til  Sønderjylland,  men 
fik  som  nævnt  ikke  sit  Ønske  om  at  maatte  tage  Plads 
i  Hærens  Rækker  opfyldt  den  Gang. 

Den  unge  Kronprins'  Tanker  var  dog  naturligvis 
bestandig  hos  Soldaterne  derovre  i  Krigen.  Baade 
Kærlighed  til  Fædrelandet  og  Pligtfølelse  maatte  bringe 
ham  til  at  forny  Ønsket  om  at  komme  til  at  kæmpe 
med  under  Danebrog  i  den  haarde  Strid  for  Danmarks 
Ære  og  Ret.  I  de  første  Dage  af  Marts  indvilgede 
Kongen  og  ansatte  Kronprinsen  i  General  Hegermann 
Lindencrones  Stab. 

Det  var  Hærens  4.  Division  Hans  kongelige  Højhed 
saaledes  blev  knyttet  til. 

Da    Danevirkestillingen     blev    forladt    og    Hærens 

Hovedstyrke  gik  tilbage  til  Dybbøl  og  Als,  fortsatte 
General  Hegermann  Tilbagetoget  langs  Sønderjyllands 
Østkyst  til  Nord  for  Kongeaaen  for  at  holde  den 
nørrejydske  Grænse  besat,  foreløbigt  sammen  med 
Divisionen  Wilster,  som  blev  overført  fra  AIs.  Da  de 
allierede  Hære  senere  rykkede  over  Grænsen,  veg 
General  Hegermanns  Korps  videre  mod  Nord,  medens 
General  Wilster  gik  til  Fredericia.  Divisionen  var 
bleven  forstærket  med  7.  Fodbrigade  under  Oberst  Max 
Aliiller  og  bestod  desuden  af  1.  Rytterbrigade  under 
Generalmajor  Honnens,  2.  under  Oberst  Scharffenberg, 
to  Feltbatterier  og  et  Ingeniorkompagni.  Med  denne 
Styrke  havde  Generalen  den  8.  Marts  udkæmpet  en 
hæderlig  Strid  med  Østerrigerne  ved  Vejle  og  var 
henad  Aften  gaaet  bag  Ølsted  Aa.  Stillingen  her  egnede 
sig  imidlertid  ikke  til  alvorlig  Kamp,  og  da  Østerrigerne 
fortsatte  Fremrykningen,  brod  Divisionen  op  Natten 
mellem  den  9.  og  10.  Marts  for  at  søge  bag  Søbæltet 
mellem  Skanderborg  og  Silkeborg. 

Hans  kongelige  Højhed  Kronprinsen  kom  den  10. 
Marts  til  Divisionen  i  Skanderborg  ledsaget  af  sin. 
Adjutant,  Kaptajn  Louis  Lund;  det  første  Indtryk,  der 
mødte  ham,   var  saaledes  de  efter  Nattemarchen   ud- 

mattede  Tropper,  som  søgte  de  længselsfuldt  ventede 
Kvarterer,  forsaavidt  ikke  Forposttjenesten  tvang  dem 
til  at  blive  under  aaben  Himmel.  Kronprinsen  gjorde 
straks  gældende,  at  der  intet  Hensyn  maatte  tages  til  at 
han  var  Prins,  han  var  Soldat  som  de  andre. 

Forholdene  var  ret  vanskelige.  Efter  de  Efterret- 
ninger, General  Hegermann  havde  om  Fjendens  Styrke, 
ansloges  den  til  20  til  21  Batailloner,  en  østerrigsk 
Rytterbrigade  og  noget  preussisk  let  Rytteri  med  ridende 
Artilleri.  Dette  var  vel  noget  overdrevent;  i  Virkelig- 
heden raadede  General  Gablenz  kun  over  13  Batailloner, 
14  Eskadroner  og  40  Kanoner;  men  han  var  os  selv 
saaledes  næsten  tredobbelt  overlegen  med  Hensyn  til 
Fodfolk  og  Artilleri.  General  Hegermann  tvivlede  der- 
for om  at  kunne  løse  sin  Opgave,  at  hindre  Fjenden 
i  at  trænge  frem  i  Nørrejylland,  og  netop  samme  Dag 
Hans  kongelige  Højhed  kom  til  Hæren  blev  Bestem- 
melsen taget  om  at  fortsætte  Tilbagetoget  bag  Lim- 
fjorden, rimeligvis  til  Mors.  General  Gerlach,  Over- 
generalen, som  ikke  evnede  at  efterkomme  Krigsmini- 
steriets Orfordring  til  ved  Angreb  fra  Dybbøl  og 
Fredericia  at  tvinge  Fjenden  til  at  svække  Styrken 
mod  General  Hegermann,  raadede  Generalen  til  at  dele 

sit  Korps  i  flere  Kolonner,  der  hver  skulde  søge  sit 
Overgangssted  ved  Limfjorden  for  at  vildlede  Fjenden 
og  hindre  ham  i  at  oprive  hele  Korpset  paa  engang, 
hvad  man  mente  var  hans  Plan. 

Det  gjaldt  om  at  vise  den  yderste  Forsigtighed  og 
stadig  staa  med  Foden  løftet  til  at  undvige  den  Om- 
slyngning,  Fjenden  antoges  at  paatænke,  men  samtidig 
ikke  blotte  mere  af  Landet  for  Fjendens  Rekvisitioner 
end  absolut  nødvendigt.  Kronprinsen  kom  saaledes 
straks  ind  i  en  Situation,  som  maatte  lægge  Beslag 
paa  alle  Kræfter  og  Tanker  ved  Staben.  I  Lobet  af 
Dagen  strømmede  Meldingerne  ind;  baade  fjendtligt 
Fodfolk  og  Rytteri  viste  sig  foran  Forposterne,  skær- 
myslede  med  dem  og  trængte  dem  delvis  tilbage;  et 
Par  østerrigske  Fanger  blev  indbragt,  men  de  kunde 
eller  vilde  intet  røbe.  Efter  hvad  Efterretningsvæsenet 
meddelte  stod  der  10,000  Mand  fjendtlige  Tropper 
Nord  for  Vejle.  Brigaden  Dormus  havde  besat  Horsens. 
Det  gav  Anledning  til  Overvejelser  i  General  Heger- 
manns  Stab  om  Aftenen.  Kronprinsen  fik  at  mærke, 
at  han  hovedkuls  var  bleven  kastet  midt  ind  i  Krigens 
frygtelige  Alvor,  hvor  Beslutninger  af  stor  Betydning 
for  Fædrelandet  maa  fattes  med  kort  Varsel  og  ud  fra 

Forudsætninger,  hvis  Paalidelighed  ikl<e  kan  kontroleres. 
Bestemmelsen  blev,  at  Tilbagetoget  burde  tiltrædes, 
ikke  som  hidindtil  langsomt,  kun  vigende  naar  Fjenden 
trængte  paa,  da  dette  let  kunde  bringe  Divisionen  til 
at  blive  klemt  mellem  Limfjorden  og  den  stærke  Fjende, 
men  hurtigt  og  skjult  for  at  vinde  et  Par  Dage  til  at 
iværksætte  Overgangen  over  Limfjorden  med  de  faa 
Transportmidler,  som  stod  til  Raadighed. 

Denne  Bestemmelse  blev  tagen  mellem  Kl.  6  — 8  om 
Aftenen  og  Tilbagetoget  skulde  begynde  Kl.  2  Nat. 
For  at  skuffe  Fjenden  slog  Afdelingerne  ind  i  for- 
skellige iMarchretninger.  Kl.  2  om  Natten  brød  General 
Hegermann  selv  op  med  sin  Stab  sammen  med  Max 
Mullers  Brigade,  saa  Kronprinsen  fik  straks  her  Lejlig- 
hed til  at  se  de  kække  Regimenter  fra  Kongshøj,  Sankel- 
mark  og  Vejle  paa  en  natlig  March.  Staben  naaede 
hen  paa  Aftenen  til  Skive.  Det  viste  sig  her,  at  Situa- 
tionen var  alvorligere  end  først  tænkt.  Divisionen 
skulde  over  Limfjorden  til  Mors,  men  Broerne  ved 
Salling  Sund  var  endnu  under  Bygning,  og  der  var 
kun  de  sædvanlige  Færgemidler  til  Stede,  hvilke  natur- 
ligvis var  fuldstændig  utilstrækkelige  under  disse  For- 
hold.    Tilmed  blæste  det  op  til  en  Storm,  som  tvang 

den  ledende  Ingeniørofficer  til  foreløbig  at  standse  ai 
Færgefart. 

Divisionens  Stilling  var  ret  pinlig.  Om  Fjenden 
vidste  man,  at  han  havde  vist  sig  i  Aarhus,  men  atter 
havde  forladt  Byen;  gik  han  rask  frem,  maatte  man 
være  forberedt  paa  at  udkæmpe  en  afgørende  Kamp 
ved  Skive  med  Salling  Sund  i  Ryggen,  altsaa  mod  en 
overlegen  Modstander  under  højst  ugunstige  Forhold. 
Derpaa  forberedte  man  sig.  Stillingen  bag  Skive  Aa 
blev  forskanset,  Broerne  afbrudt  og  Jærnbanedæmningen 
undermineret. 

Kronprinsen  viste  under  disse  Forhold  stor  Ro  og 
var  rede  til  at  staa  Last  og  Brast  med  Kammeraterne. 
Heldigvis  kom  det  ikke  til  denne  mislige  Kamp.  Fjenden 
trængte  denne  Gang  ikke  længere  mod  Nord,  men 
Stormen  hindrede  stadig  Overfarten  og  tvang  de  rekvi- 
rerede Fartøjer  til  at  blive  i  Havnene.  Forst  den  16. 
bedredes  Vejret  og  Overfarten  begyndte.  Hans  konge- 
lige Højhed  kom  med  Divisionsstaben  til  Nykøbing 
paa  Mors.  Under  Opholdet  her  blev  han  den  S.  April 
udnævnt  til  Oberstløjtnant. 

Først  i  April  gik  General  Hegermann  atter  over 
Limfjorden  og  rykkede  Syd  paa;    han  nærede  dristige 

Planer  om  at  kaste  Fjenden  ud  af  Nørrejylland  og 
muligvis  undsætte  Dybbøl,  men  han  kunde  ikke  faa 
de  dertil  fornødne  Tropper  stillet  til  Raadighed. 

Efter  Dybbøls  Fald  gik  Fjenden  frem  i  Nørrejylland 
med  saa  stor  Styrke,  at  alvorlig  Modstand  var  umulig, 
og  General  Hegermann  maatte  atter  vige  bag  Lim- 
fjorden. Her  blev  Divisionen  forstærket  med  Garden 
og  4  Fodregimenter  og  noget  Artilleri  og  udviklet  til 
det  nørrejydske  Armekorps,  ved  hvis  Stab  Hans  konge- 
lige Højhed  altsaa  kom  til  at  gøre  Tjeneste.  Den  snart 
paafølgende  Vaabenhvile  hindrede  dog  en  Fremryk- 
ning, og  Ængstelsen  for  et  muligt  Angreb  paa  F^m 
foranledigede  en  Befaling  til  General  Hegermann  om 
at  føre  Størstedelen  af  sit  Korps  derover.  Tabet  af 
Als  gjorde  denne  Forholdsregel  end  mere  nødvendig. 
Hans  kongelige  Højhed  kom  saaledes  til  i  Krigens 
sidste  Afsnit  at  være  medvirkende  ved  Forberedelserne 
til  at  skærme  Fyn;  men  der  blev  som  kendt  ikke  gjort 
noget  Forsøg  paa  Overgang  over  Beltet. 

Efter  Freden  vendte  Kronprinsen  tilbage  til  Køben- 
havn og  delte  med  alle  Danske  Smerten  over  de  store 
Ofre,  Freden  havde  kostet. 

De   nærmest  følgende  Aar  bragte  ikke  Kronprinsen 

i  nogen  direkte  tjenstlig  Berøring  med  Hæren;  men 
han  fulgte  med  levende  Interesse  alt,  den  vedrørende; 
ikke  mindst  dens  Omdannelse  ved  Hærloven   af  1867. 


KRONPRINS   FREDERIK. 

Han  steg  i  disse  Aar  gennem  Graderne;  den  16.  Juni 
1865  blev  han  udnævnt  til  Oberst,  den  26.  Februar 
det  følgende  Aar  blev  han  Generalmajor;  den  13. 
September  1867  Generalløjtnant  og  en  Uge  senere,  da 
Hærloven  af  1867  blev  gennemført,  General. 

Som  saadan  blev  Hans  kongelige  Højhed  i  Som- 
meren 1874  Højstbefalende  under  Lejrøvelserne  ved 
Hald.  Stabschef  blev  Oberst  Ravn;  men  Krigsministeren, 
General  Thomsen,  havde  fundet  det  rigtigst  yderligere 
at  give  Kronprinsen  en  Raadgiver  ved  at  ansætte 
Generalinspektøren  for  Fodfolket,  General  Nielsen,  som 
Næstkommanderende.  Dette  kunde  let  have  givet  An- 
ledning til  Misforstaaelse,  men  Hans  kongelige  Højhed 
klarede  Sagen  med  Venlighed,  Takt  og  Myndighed. 
Den  6.  Juni,  da  hele  Stabspersonalet  meldte  sig,  med- 
bragte General  Nielsen  et  Udkast  til  Tjenestegangen 
under  Lejrsamlingen.  Kronprinsen  modtog  det  med 
en  Tak  for  den  Interesse,  Generalen  havde  vist,  men 
lod  ham  samtidig  forstaa,  at  det  var  ham  og  hans 
Stabschef,  som  ordnede  de  Sager.  General  Nielsen, 
som  samtidig  skulde  varetage  sine  Forretninger  som 
Generalinspektør,  helligede  sig  nu  helt  til  disse  og 
overlod  Kronprinsen  at  ordne  Øvelser  og  alt  andet. 
Lejren  vedrørende. 

Hans  kongelige  Højhed  havde,  vistnok  meget  mod 
sin  Villie,  kun  haft  liden  Lejlighed  til  praktisk  at  øve 
sig  i  den  større  Troppeføring;  Opgaven  at  lede  Lejr- 
divisionens Øvelser  var  derfor  ingenlunde  let.    Prinsen 

forstod  imidlertid  paa  rette  Maade  at  støtte  sig  til  den 
Hjælp,  Staben  bød,  uden  derved  at  give  noget  bort 
af  sin  Myndighed,  og  Lejrsamlingen  forløb  i  alle  Maader 
tilfredsstillende.  Øvelserne  var  ingenlunde  lette,  der 
blev  ikke  kælet  for  Mandskabet;  Krigen  sad  endnu  de 
ældre  Officerer  i  Blodet,  og  de  maalte,  hvad  der  kunde 
bydes  Soldater,  med  den  Maalestok;  men  alle  følte  sig 
tilfreds  med  den  sikre,  faste  Kommando,  og  Tonen  i 
Lejren  var  fortrinlig. 

Hertil  bidrog  ikke  lidet  Hans  kongelige  Højheds 
forbavsende  Evne  til  at  huske  og  genkende  Personer, 
han  var  kommen  om  end  kun  i  flygtig  Berøring  med. 
Prinsen  kunde  genkende  de  Soldater,  som  havde  staaet 
paa  Post  for  ham,  han  kendte  Underofficererne  fra  19. 
Bataillon  fra  1861,  for  ikke  at  tale  om,  at  han  snart 
kendte  alle  Officererne,  i  det  mindste  de  lidt  ældre. 
Hans  gode  Talegaver  bidrog  ogsaa  til  at  hæve  Stem- 
ningen og  gjorde  det  let  for  ham  at  knytte  Samtaler 
med  Soldaterne  af  alle  Grader,  naar  han  færdedes  i 
Lejren. 

Kronprinsen  havde  nemlig  for  \'ane  om  Eftermid- 
dagen, naar  Øvelserne  var  endt,  at  foretage  en  \'an- 
dring  i  Lejrgaden  bag  Teltene,  hvor  Kogehullerne  var, 

og  hvor  Mandskabet  færdedes.  Her  standsede  han 
snart  en,  snart  en  anden  af  Soldaterne,  og  talte  ven- 
ligt med  dem  om  deres  hjemlige  Forhold  og  hvad 
der  ellers  kunde  falde  for.  Naar  saa  Kronprinsen  ved 
en  senere  Lejlighed  kendte  de  samme  Folk  igen,  var 
de  henrykte.  Næsten  alle  de,  som  har  tjent  under 
Kronprins  Frederik  i  Lejren  ved  Hald,  kan  en  eller 
anden  lille  Historie  om  et  saadant  personligt  Møde, 
enten  saa  han  selv  har  været  den  heldige  eller  hørt 
det  af  Kammerater. 

Det  hændte  saaledes  engang,  at  et  Korporalskab  ved 
en  af  de  jydske  Batailloner  havde  splejset  til  en  Ægge- 
kage af  ligefrem  fænomenal  Størrelse.  Kokken  var  sig 
sit  Ansvar  bevidst  og  udfoldede  sin  bedste  Kunst, 
medens  de  andre  i  Kreds  om  Kogehullet  i  største 
Spænding  afventede  Resultatet.  Imedens  kom  Hans 
kongelige  Højhed  paa  sin  Eftermiddagsvandring,  maaske 
lidt  ubelejligt;  der  skulde  gøres  Front  og  hilses,  og 
ingen  kunde  vide,  hvad  der  saa  kunde  hænde  Ægge- 
kagen. Prinsen  havde  imidlertid  alt  paa  Afstand  set, 
at  der  var  noget,  som  optog  dem  stærkt,  og  spurgte, 
hvad  det  var.  Han  forstod  straks  Situationens  Alvor 
og  bad  dem  endelig  fortsætte  uden  Hensyn  til  ham. 


KRONPRINS   FREDERIK  FORAN   SIT  TELT 
I    LEJREN   VED   HALD. 


i 

For  10  Kr.  købte  Prinsen  saa  en  Aktie  i  Foretagendet 
og  fulgte  med  samme  Spænding  som  de  andre  den 
vanskelige  Proces,  til  Kokken  endelig  kunde  præsen- 
tere sit  Arbejde  i  en  Form,  der  vakte  alles  ogsaa 
Prinsens  Tilfredshed. 

19.  Bataillon  havde  faaet  sin  Plads  anvist  i  Lejren, 
saaledes  at  den  laa  nærmest  Divisionsstaben,  og  Kron- 
prinsen færdedes  daglig  i  sin  gamle  Afdeling. 

Ved  en  Fest  i  Lejren  den  6.  Juli  takkede  General 
Biilow,  Chefen  for  2.  jydske  Brigade,  Hans  kongelige 
Højhed  fordi  han  havde  villet  tage  Kommandoen  over 
Øvelsesdivisionen.  Og  da  denne  blev  hævet,  og  Af- 
delingerne marcherede  hjem,  havde  alle  en  Følelse  af, 
at  Baandet  mellem  Kongehuset  og  Hæren  var  bleven 
fæstnet  ved  Kronprinsens  Kommandoføring. 

Som  kendt  deltog  i  hin  Tid  hvert  Aar  Halvdelen  af 
Hærens  Afdelinger  i  de  aarlige  Lejrsamlinger,  og  for 
at  den  anden  Halvdel  ligeledes  skulde  have  Æren  af 
at  tjene  under  Hans  Kongelige  Højhed,  overtog  han 
atter  1877  Kommandoen  over  Lejrdivisionen.  Man 
var  nu  klar  over,  at  der  ingen  Næstkommanderende 
behøvedes,  og  i  den  daværende  Chef  for  Generalstabens 
taktiske  Afdeling,  Oberst  Tvermoes,  fik  Kronprinsen  en 

dygtig  og  paalidelig  Stabschef.  Lejrsamlingen  forlob 
ligesaa  heldigt  som  den  første,  og  alle  Hærens  Linie- 
afdelinger havde  saaledes  nu  tjent  under  deres  tilkom- 
mende Konge. 

Imidlertid  var  det  store  Spørgsmaal  om  Ordningen 
af  Danmarks  Forsvar  blevet  rejst  og  den  uhyggelige 
Strid,  som  derved  vaktes  og  vedligeholdtes  gennem 
Aarene,  begyndt.  Hans  Kongelige  Højhed  lagde  ingen 
Skjul  paa,  at  han  baade  som  dansk  Mand  og  som 
Soldat  ansaa  et  forsvarligt  ordnet  Værn,  saaledes  som 
Hærens  og  Flaadens  kyndigste  Mænd  krævede  det, 
for  nødvendigt,  naar  Rigets  Fremtid  og  fredelige 
Udvikling  skulde  bevares;  men  hans  Stilling,  som  den, 
der  stod  Tronen  nærmest,  gjorde  det  nødvendigt 
ogsaa  paa  dette  Omraade  at  vise  en  klog  Tilbagehol- 
denhed. 

Hærloven  af  1880  raadede  Bod  paa  nogle  af  Mang- 
lerne ved  Loven  af  1867,  men  skabte  til  Gengæld  ny. 
Lejrsamlingerne  blev  afløst  af  Kantonnementsøvelser, 
som  holdtes  skiftevis  i  forskellige  Egne  af  Riget.  Kron- 
prinsen overværede  altid  i  det  mindste  en  Del  af  disse 
Øvelser.  Han  kom  derved  Ungdommen  paa  nærmere 
Hold,   og  lærte   Hærens  ældre  Officerer  at  kende  un- 


KRONPRINS   FRKDERIK  VED   iWANOVRE  I   LEJREN   VED   HAID. 
Tegning  af  R.  Christiansen. 

der  deres  vanskelige  Gerning,  og  hvad  Hans  Kongelige 
Højhed  næppe  lagde  mindre  Vægt  paa,  han  fik  derved 
Lejlighed  til  at  færdes  mellem  Landbefolkningen  under 
mere  tvangfri  Former  end  ellers. 

Den  18.  Maj  1891  befalede  Hans  Majestæt  Kongen, 
at  en  Oeneralkommission  skulde  nedsættes  under  Krigs- 
ministeriet, med  det  Hverv  at  give  Betænkning  over 
saadanne  Spørgsmaal  vedrørende  Hærens  Anliggender, 
der  kræve  en  mere  alsidig  Behandling.  Særlig  var  det 
Hærens  Mobilisering  og  Hærens  Sammensætning,  Sam- 
mendragning og  Dislocation  i  Tilfælde  af  Krigsbered- 
skab. Kronprinsen  blev  Generalkommissionens  For- 
mand og  dens  faste  Medlemmer  blev  Chefen  for  Gene- 
ralstaben, Generalinspektørerne  for  Fodfolket  og  Rytte- 
riet, Artilllerigeneralen  og  Ingeniørgeneralen.  General- 
kommissionens Formand  var  bemyndiget  til  at  inspicere 
Hærens  forskellige  Afdelinger  og  Institutioner  og  til 
at  overvære  de  større  samlede  Øvelser  i  Egenskab  af 
Hærinspektør.  Hans  Kongelige  Højhed  blev  derved  i 
en  Aarrække  fast  knyttet  til  Hæren,  og  omfattede  sin 
Virksomhed  som  Hærinspektor  med  største  Interesse. 
Han  inspicerede  alle  Garnisoner,  satte  sig  ind  i  de 
Forhold,  hvorunder  der  blev  virket  og  overværede  ikke 


46 

blot  de  samlede  Øvelser,  men  fulgte  ogsaa  Afdelingerne 
ved  Fægtningsskydning  og  andre  Lejligheder.  Efter 
Arbejdet  samlede  Hans  Kongelige  Højhed  gerne 
Officererne  om   sig    til   en    improviseret  Fest  paa  et 


KRONPRINSEN   I   LEJREN   VED   BORRIS. 

Provinshotel  eller  i  en  Landsbykro  og  vedligeholdt  og 
udvidede  sit  Kendskab  til  Hærens  Officerskorps. 

Faa  Maaneder  efter  at  Hans  Kongelige  Højhed 
havde  overtaget  Hvervet  som  Hærinspektør  blev  den 
til  Kantonnementsøvelser  samlede  Styrke  stillet  under 
hans  Befaling.  Det  var  et  efter  danske  Forhold  stort 
Kommando;  5  Fodregimenter,  2  Rytterregimenter,  2  In- 

geniørkompagnier;  som  Stabschef  blev  ansat  Chefen  for 
Generalstaben,  Generalmajor  I.  Z.  Schroll.  Øvelserne 
blev  holdt  paa  Fyn  og  forløb  i  alle  Maader  tilfreds- 
stillende, som  det  var  at  vente,  naar  Hans  Kongelige 
Højhed  omfattede  sin  Stilling  med  saa  stor  Interesse 
og  havde  en  saa  kyndig  Hjælper.  Ved  Siden  blev 
udfoldet  en  storslaaet  Gæstfrihed,  snart  sagt  alle  Øvel- 
sesdivisionens  Officerer  var  indbudt  til  Divisionsgene- 
ralens  Taffel  i  Odense. 

Otte  Aar  senere  overtog  Hans  Kongelige  Hojhed 
atter  Kommandoen  over  Øvelsesdivisionen,  som  denne 
Gang  holdt  sine  Øvelser  paa  Sjælland.  Han  viste 
Generalløjtnant  Schroll,  som  i  Mellemtiden  var  stegen 
til  kommanderende  General  paa  Sjælland,  den  Tillid 
atter  at  vælge  ham  til  sin  første  Hjælper,  og  Øvelsernes 
Forløb  retfærdiggjorde  fuldstændig  Valget. 

Da  Hans  Kongelige  Højhed  i  Januar  1Q06  besteg 
Danmarks  Trone  som  Kong  Frederik  den  Ottende  og 
blev  Hærens  Krigsherre,  var  han  saaledes  vel  kendt 
baade  med  og  i  Hæren.  Han  havde  selv  tjent  under 
Danebrog  i  45  Aar  i  Krig  og  i  Fred;  han  kendte 
den  menige  Mand,  baade  i  Rækken  under  de  anstren- 
gende Øvelser  og  naar  han  i  sin  Fritid  færdedes  paa 

den  hyggelige,  gemytlige  danske  Soldatervis  paa  Kaser- 
nen eller  ude  i  Kantonnementet,  og  han  kendte  alle 
de  ældre  blandt  Hærens  Befalingsmænd. 

Med  fuld  Fortrøstning  kunde  Hans  Majestæt  derfor 
ved  Tronbestigelsen  udtale  sin  Tillid  til,  at  Krigsmagten 
vilde  overføre  den  Lydighed  og  Troskab  paa  ham, 
som  hidindtil  havde  knyttet  den  til  den  hedengangne 
Konge. 

»Kærlighed  til  Konge  og  Fædreland",  udtalte  Hans 
Majestæt  ved  sin  Tronbestigelse,  „streng  Disciplin  og 
nøjagtig  Opfyldelse  af  Pligtens  og  Ærens  Bud  har 
altid  været  Ledetraad  for  den  danske  Krigsmagt  til 
Lands  og  til  Vands."  Det  var  en  Soldats  Ord  til  de 
danske  Soldater,  og  Hans  Majestæts  første  Hilsen  til 
Hæren.  Store  Forandringer  er  der  foregaaet  paa 
Hærvæsenets  Omraade  i  de  siden  da  forløbne  Aar,  og 
naar  hans  Majestæt  ser  tilbage  paa  de  50  Aar,  hvori 
han  har  været  knyttet  til  Hæren,  er  Tidsrummet  rigt 
paa  Forandringer.  Den  Hær,  Hans  Majestæt  som  ung 
Sekondløjtnant  traadte  ind  i,  var  dannet  i  Frederik  den 
Sjettes  Skole,  den  stod  i  den  friske  Glans  af  Sejrene 
ved  Fredericia  og  Isted,  Mysunde  og  Frederiksstad; 
trange  Tider  har  Hans   Majestæt   senere   gennemlevet 

med  Hæren,  ikke  blot  Krigen  64,  som,  hvor  smertelig 
den  end  blev  for  Folket,  dog  kastede  ny  Ære  over  de 
danske  Soldater,  men  ogsaa  Tiden  derpaa,  da  der 
Riget   over   systematisk   blev   arbejdet  paa  at    under- 


HS.   MAJ.   KONGEN  VED   EN"  TROPPEREVU 
PAA   ROSENBORG   EKSERCERPLADS. 

grave  Grundlaget  for  alt  Forsvar,  den  faste  Diciplin, 
og  paa  at  nedsætte  Hærens  Befalingsmænd  i  Folkets 
Omdømme..  Hans  Majestæt  har  bestemt  udtalt,  at  det 
er  hans  Maal  at  samle  alle  Danske  til  fælles  Arbejde 
for  Fædrelandets  Fremtid  og  at  slaa  alle  Forsog  paa 
at  sætte  Splid  og  Skjel  Mand  og  Mand  imellem  ned. 
Kongen   som  Hærens  Højstbefalende  vil  paany  skabe 

det  Tillidsforhold,  som  under  Kampene  for  Sønderjyl- 
land knyttede  Folk  og  Hær  sammen  til  Held  og  Hæder 
for  Fædrelandet. 

Maatte  dette  lykkes  Hans  Majestæt.  Bedre  Ønske 
kan  Hæren  næppe  bringe  sin  Krigsherre,  og  bedre 
Løn  begærer  Kongen  næppe  selv  for  sit  halvhundred- 
aarige  Arbejde  i  Forsvarets,  i  Fædrelandets  Tjeneste. 


SOM  nævnt  har  Hans  Majestæt  Kong  Frederik  den 
ottende  selv  gennemlæst  og  godkendt  denne  Skildring 
af  sit  Liv  i  Hærens  Rækker  og  sin  Virksomhed  for 
Danmarks  Forsvar;  det  var  kun  faa,  rent  redaktionelle 
Rettelser,  Hans  Majestæt  foretog.  Skildringen  var  be- 
stemt for  et  Festskrift  i  Anledning  af  Hans  Majestæts 
halvhundredaarige  Officersjubilæum;  ingen  tænkte  den 
Gang  paa,  den  skulde  blive  et  Mindeskrift,  fremkaldt 
ved  Budskabet  om  den  hurtige,  uventede  Dod. 

Kong  Frederik  den  ottende  holdt  af  at  færdes  blandt 
sit  Folk.  Kun  faa  har  haft  hans  Evne  til  at  fastholde 
i  Hukommelsen  Billedet  af  en  Person,  han  endog  blot 
en  enkelt  Gang  var  kommen  i  Berøring  med  og  havde 
talt  med.  Ved  Militærøvelserne  snart  paa  Sjælland, 
snart  i  Fyn  eller  Jylland  var  det  ikke  blot  Samlivet 
med  Befalingsmændene  og  de  menige,  som  glædede 

Majestæten;  det  var  mindst  ligesaa  meget  den  Lejlig- 
hed, som  der  frembød  sig  til  at  komme  i  Berøring 
med  Mænd  og  Kvinder  fra  alle  Rigets  Egne.  Hans 
Majestæts  ligefremme,  vennesæle  Maade  at  færdes  mel- 
lem Folk  paa  og  den  glimrende  Hukommelse,  som 
gjorde  ham  det  let  at  finde  de  Samtaleemner,  der 
passede  til  Tid  og  Sted,  vandt  hurtigt  Hjærterne  for 
ham.  Hans  Majestæt  havde  den  lykkelige  Gave  at 
kunne  tale  med  enhver,  han  kom  i  Berøring  med,  paa 
den  Maade,  der  netop  passede,  uden  nogensinde  at 
ophøre  at  være  sig  selv. 

Under  Besøgene  i  Drengeaarene  paa  Louisenlund 
fik  han  Lejlighed  til  at  færdes  i  de  minderige  Egne 
ved  Sliens  Bredder  og  langs  Danevirke.  Det  glemte 
Hans  Majestæt  aldrig.  De  trange  Tider  for  Folk  og 
Fædreland,  som  den  unge  Tronfølger  maatte  gennem- 
leve i  Ynglingeaarene,  brændte  sig  saa  meget  fastere 
ind  hos  ham,  som  de  dyre  Minder  fra  Barneaarene 
bandt  med  stærke  Baand  til  det  Land,  der  kom  i 
Fjendevold.  Selv  om  den  høje  Stilling  tvang  til  at 
veje  Ordene  forsigtigt,  kunde  ingen  være  i  Tvivl  om, 
hvad  Hans  Majestæt  følte. 

Kun   seks  Aar  blev  det  Hans  Majestæt  forundt  at 

fore  Spiret  og  staa  som  Danmarks  Krigsherre;  men 
tidligt  havde  han  haft  sin  Plads  i  Rækken  mellem 
Fædrelandets  Forsvarere.  Der  er  næppe  en  af  de 
mange,  som  har  tjent  under  Hans  Majestæt  i  denne 
lange  Aarrække,  som  ikke  gemmer  Mindet  om  et  ven- 
ligt Ord  eller  en  hjælpsom  Haandsrækning.  Den  stække 
Følelse  af  Kongepligten  mod  Fædrelandet  delte  han 
fuldtud  med  sin  Dronning,  og  den  blev  en  Arv  til 
deres  Sønner  og  Døtre,  som  varsler  godt  for  kom- 
mende Tider.  Derfor  skal  der  nu,  da  Danebrog  sænkes 
paa  halv  Stang,  og  Kong  Frederik  den  ottende  stedes 
til  Hvile  mellem  fremfarne  Konger  i  Roskilde  Kirke, 
lyde  en  Tak  til  ham  fra  Hærens  Rækker.  Det  Ord 
skal  staa  fast  ved  Kong  Frederiks  Minde: 

Han  vilde  os  alle  vel. 

